אושרי אסולין בן ה־26 נפטר היום (ראשון) מסיבוך נדיר של קורונה, לאחר שהבריא, כך נמסר מבית החולים שיבא בו אושפז. הצעיר חלה בנגיף אך בהמשך, תוך כדי שמצבו הרפואי הידרדר, הוא נמצא שלילי לנגיף. לאחר שחובר למכשירי לב ריאה, בסופו של דבר מותו נקבע היום על רקע לבבי.
ראש עיריית כפר סבא כתב בתגובה למותו בפייסבוק: "בשעות אלה התבשרנו בצער רב, בכאב וביגון קודר על פטירתו של אושרי אסולין בן עירנו, שחייו נגדעו והוא רק בן 26 במותו. אני שולח מכאן בשמי ובשם כל תושבות ותושבי העיר חיבוק חם ואת תנחומיי הכנים לכל בני משפחתו היקרה.נחמה משמיים, יהי זכרו ברוך".
בתוך כך, ביממה האחרונה אובחנו 83 חולים בקורונה בישראל. כך עולה מנתונים שפרסם הערב משרד הבריאות. מדובר בירידה של ממש לעומת הממוצע בימים האחרונים, עם זאת בשבת יש פחות בדיקות מביום חול. אתמול נעשו כמעט 7,000 בדיקות, כמחצית ממספרן ביום רגיל. עוד עולה מן הנתונים כי מספר החולים המונשמים ירד בשניים ל־24. אין שינוי במספר המתים: 300.